<div>নোয়াখালীর হাতিয়া উপজেলার বঙ্গোপসাগরে ট্রলারডুবির ঘটনায় নিখোঁজ এক জেলের লাশ উদ্ধার করা হয়েছে। তাঁর নাম মো. হক সাব (৩৫)। আজ মঙ্গলবার সকালে হাতিয়ার নিমতলী এলাকার পূর্ব পাশে মেঘনা নদী থেকে তাঁর লাশ উদ্ধার করা হয়। এর আগে গত শুক্রবার ঝড়ের কবলে পড়ে ট্রলারডুবির ঘটনা ঘটে। এ ঘটনায় এখনো তিন জেলে নিখোঁজ।</div><div><br></div><div>মো. হক সাব উপজেলার জাহাজমারা ইউনিয়নের নতুন সুখচর গ্রামের বাসিন্দা ছিলেন। উদ্ধারের পর তাঁর লাশ বাড়িতে নিয়ে গেছেন স্বজনেরা।</div><div>স্থানীয় সূত্রে জানা গেছে, হক সাব আমতলী ঘাটের রহিম মাঝির ট্রলারের জেলে হিসেবে বঙ্গোপসাগরে মাছ শিকারে যান। গত শুক্রবার বিকেলে ট্রলার নিয়ে হাতিয়া ফেরার পথে সাগরে ঝড়ের কবলে পড়ে তাঁদের ট্রলারটি ডুবে যায়। এতে ট্রলারের ১৬ জন মাঝিমাল্লার সবাই নিখোঁজ হন। পরে স্থানীয় অন্য জেলেদের সহায়তায় গত শনিবার দুজনকে এবং গত রোববার ১০ জনকে উদ্ধার করে ঘাটে নিয়ে আসা হয়। আজ সকালে হক সাবের লাশ পাওয়া যায়। রহিম মাঝির ট্রলারের জেলেদের মধ্যে এখনো তিনজন নিখোঁজ রয়েছেন বলে জানা গেছে।</div><div><br></div><div>এ ব্যাপারে নিঝুম দ্বীপ নৌ পুলিশ ফাঁড়ির ইনচার্জ পরিদর্শক রাকিবুল ইসলাম প্রথম আলোকে জানান, একজন জেলের মৃতদেহ উদ্ধার করা হয়েছে বলে সংবাদ পেয়েছেন তাঁরা। নৌ পুলিশের একটি দল এরই মধ্যে ঘটনাস্থলে গেছে।</div>