<div><span style="font-size: 14px;">‘আন্তর্জাতিক গণতন্ত্র দিবস’ উপলক্ষে আজ মঙ্গলবার ঢাকায় সমাবেশ করবে বিএনপি। রাজধানীর নয়াপল্টনে বিএনপির কেন্দ্রীয় কার্যালয়ের সামনে বেলা আড়াইটায় এ সমাবেশ শুরু হবে। ঢাকার বাইরে বিভাগীয় শহরগুলোতে এ দিবস উপলক্ষে আজ শোভাযাত্রা করবেন বিএনপির নেতা-কর্মীরা।</span></div><div><span style="font-size: 14px;"><br></span></div><div><span style="font-size: 14px;">নয়াপল্টনে বিএনপির সমাবেশের প্রধান অতিথি দলের ভারপ্রাপ্ত চেয়ারম্যান তারেক রহমান। তিনি নেতা-কর্মীদের উদ্দেশে ভার্চ্যুয়ালি বক্তব্য দেবেন। সমাবেশে সভাপতিত্ব করবেন বিএনপির মহাসচিব মির্জা ফখরুল ইসলাম আলমগীর। এ ছাড়া দলের স্থায়ী কমিটির সদস্য ও জ্যেষ্ঠ নেতারা সমাবেশে বক্তব্য দেবেন।</span></div><div><span style="font-size: 14px;">বিভাগীয় শহরগুলোর শোভাযাত্রা কর্মসূচির মধ্যে সিলেটে প্রধান অতিথি হিসেবে বিএনপির স্থায়ী কমিটির সদস্য মির্জা আব্বাস, খুলনায় গয়েশ্বর চন্দ্র রায়, ময়মনসিংহে নজরুল ইসলাম খান, চট্টগ্রামে সালাহউদ্দিন আহমেদ, বরিশালে সেলিমা রহমান, রংপুরে হাফিজ উদ্দিন আহমদ, কুমিল্লায় দলের ভাইস চেয়ারম্যান মোহাম্মদ শাহজাহান এবং রাজশাহীতে শামসুজ্জামান দুদু উপস্থিত থাকবেন। এ ছাড়া ফরিদপুরের কর্মসূচিতে বিএনপির ভাইস চেয়ারম্যান বরকতউল্লা বুলু উপস্থিত থাকবেন বলে জানা গেছে।</span></div><div><span style="font-size: 14px;"><br></span></div><div><span style="font-size: 14px;">গণতন্ত্র সম্পর্কে আগ্রহ সৃষ্টি করতে এবং গণতন্ত্রে উৎসাহিত করতে ২০০৮ সাল থেকে প্রতিবছর ১৫ সেপ্টেম্বর জাতিসংঘের সদস্যরাষ্ট্রগুলো ‘আন্তর্জাতিক গণতন্ত্র দিবস’ পালন করে আসছে।</span></div>